**B. Osobitná časť**

**K čl. I**

**K bodu 1**

Navrhuje sa dočasne upraviť sídla úradov práce, sociálnych vecí a rodiny a ich obvodov pre agendu koordinácie rodinných dávok v rámci Európskej únie. Dočasnou zmenou miestnej príslušnosti v oblasti koordinácie rodinných dávok v rámci Európskej únie sa presunie už existujúca agenda na určené úrady podľa navrhovanej prílohy č. 4.

Toto prechodné ustanovenie sa navrhuje uplatňovať do 31. decembra 2026. Dátum ukončenia prechodného ustanovenia je navrhnutý v súlade s trvaním Národného projektu „Inovácia v poskytovaní pomoci osobám ohrozeným chudobou alebo sociálnym vylúčením“. Po ukončení národného projektu a jeho vyhodnotení bude na zvážení rezortu práce, sociálnych vecí a rodiny, či príslušnosť určených úradov upraví natrvalo. Navrhované prechodné ustanovenie v spojitosti s národným projektom preto možno považovať za pilotné testovanie vytvorenia špecializovaných pracovísk venujúcich sa agende koordinácie rodinných dávok v rámci Európskej únie.

**K bodu 2**

Navrhuje sa určiť sídla úradov práce, sociálnych vecí a rodiny pre výkon agendy koordinácie rodinných dávok v rámci Európskej únie na úradoch, ktoré majú aj v súčasnosti najväčšie množstvo tejto agendy.

Pri určovaní územných obvodov jednotlivých úradov sa vychádzalo predovšetkým z dostupnosti týchto úradov pre klientov tak, aby bola zachovaná možnosť osobnej návštevy príslušného úradu, ale aj rovnomerného rozloženia tejto agendy z hľadiska počtu prípadov v rámci celého územia Slovenskej republiky.

**K čl. II**

Navrhuje sa účinnosť zákona od 1. januára 2025.